b'\n_START_ARTICLE_\nScientologija\n_START_PARAGRAPH_\nScientologija (angle\xc5\xa1ko Scientology) je skupina prepri\xc4\x8danj in njim sorodnih dejavnosti, ki jo je ustvaril pisec znanstvene fantastike L. Ron Hubbard. \xc4\x8ceprav je bila scientologija ustanovljena kot religija, je zaradi velikanskih vsot denarja, ki jih iztr\xc5\xbeuje iz svojih pripadnikov, ponekod obravnavana kot dobi\xc4\x8dkonosen kult. Scientologija je zelo kritizirana zaradi svoje pravne in fizi\xc4\x8dne agresivnosti proti svojim nasprotnikom, predvsem odpadnikom iz svojih vrst._NEWLINE_Scientologija u\xc4\x8di, da so ljudje nesmrtna in bo\xc5\xbeanska bitja, ki so se oddaljila od svoje narave. Njihova najbolj pomembna duhovna in pridobitna dejavnost je tako imenovano\xc2\xa0\xc2\xbbrevidiranje\xc2\xab\xc2\xa0(angle\xc5\xa1ko auditing), merjenje stopnje\xc2\xa0\xc2\xbbtethana\xc2\xab\xc2\xa0v osebi z napravo\xc2\xa0\xc2\xbbE-metrom,\xc2\xab\xc2\xa0ki je v osnovi preprost merilnik elektri\xc4\x8dne prevodnosti ko\xc5\xbee. Revidiranje morajo pla\xc4\x8dati pripadniki scientologije sami in lahko stane tudi do tiso\xc4\x8d dolarjev na uro.'